Diari Oficial de la Generalitat Valenciana


Sumari del DOGV 4442, del 18-02-2003 (2003/1661)

ORDE de 7 de febrer de 2003, de la Conselleria d'Economia, Hisenda i Ocupació, per la qual es determina la relació de municipis de la Comunitat Valenciana als quals resultarà aplicable la bonificació del 50% de l'import de les quotes meritades en el Cànon de Sanejament pels consums d'aigua per a ús domèstic realitzats en estos durant el primer semestre de 2003.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4442

Data del DOGV
:   18-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1661


Data del document
:   07-02-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * impost local
    * consum d'aigua
    * sanejament
    * municipi

ORDE de 7 de febrer de 2003, de la Conselleria d'Economia, Hisenda i Ocupació, per la qual es determina la relació de municipis de la Comunitat Valenciana als quals resultarà aplicable la bonificació del 50% de l'import de les quotes meritades en el Cànon de Sanejament pels consums d'aigua per a ús domèstic realitzats en estos durant el primer semestre de 2003. [2003/1661]
  
La Llei 2/1992 de 26 de març, de Sanejament de les Aigües Residuals de la Comunitat Valenciana, en la disposició transitòria segona establix una bonificació del 50 per cent sobre les quotes del Cànon de Sanejament per usos domèstics en aquells municipis que no compten amb sistemes de depuració en servici, en execució o amb projecte tècnic aprovat per la Generalitat.
  
Així mateix, la disposició transitòria esmentada preveu la supressió automàtica de la dita bonificació des del moment en què els municipis compten amb un projecte de sistema de depuració aprovat tècnicament per la Generalitat.
  
D'altra banda, l'apartat 1 de l'article 12 del Reglament sobre el Règim Econòmicofinancer i Tributari del Cànon de Sanejament, aprovat pel Decret 266/1994, de 30 de desembre, del Govern Valencià, establix que s'entendrà que hi ha un projecte tècnic aprovat per la Generalitat Valenciana quan hi haja un plec de prescripcions tècniques o un projecte d'obres aprovat per l'òrgan competent d'aquesta. El Reglament esmentat disposa també que mitjançant orde de la Conselleria d'Economia i Hisenda (hui Conselleria d'Economia, Hisenda i Ocupació), a proposta de la d'Obres Públiques, Urbanisme i Transports, es determinaran els municipis o àrees als quals s'aplicarà, durant cada semestre natural, la bonificació esmentada, per raó de les circumstàncies que hi concorren el primer dia dels dits períodes.
  
D'acord amb això, l'Orde de 12 de juliol de 2002 establix la relació de municipis beneficiaris de la bonificació del 50% durant el segon semestre de 2002 i en l'article 3 disposa que les variacions que, respecte a la situació existent en estos el dia 1 de juliol de 2002, es produïsquen durant el segon semestre de 2002 en els municipis de la Comunitat Valenciana, comportaran les modificacions oportunes en la relació que es recull en l'annex d'aquella norma, amb efectes del dia 1 de gener de 2003. En este sentit, cal tindre en compte, d'acord amb els antecedents que hi ha sobre això en la Divisió de Recursos Hidràulics, que durant el segon semestre de 2002 s'ha aprovat el projecte tècnic de les instal·lacions de sanejament i depuració que donaran servici al municipi de Fuenterrobles, el que ha de suposar la pèrdua del benefici tributari recollit per a este municipis en l'Orde de 12 de juliol de 2002 esmentada.
  
Per això, vista la proposta realitzada per la Conselleria d'Obres Públiques, Urbanisme i Transports, i fent ús de l'autorització continguda en l'article 12 del Decret del Govern Valencià 266/1994, de 30 de desembre,
  
ORDENE
  
Article 1. Bonificació corresponent al primer semestre de 2003
  
Durant el primer semestre de 2003 gaudiran d'una bonificació del 50% del seu import les quotes meritades en concepte de Cànon de Sanejament pels consums d'aigua per a ús domèstic realitzats en els municipis a què es refereix l'annex de la present orde.
  
Article 2. Facturació de consums realitzats en semestres amb diferent règim de subjecció
  
Quan es produïsquen facturacions el període de consum de les quals s'estenga, a l'efecte de la bonificació a què es referix l'article anterior, a dos o més semestres amb distint règim de subjecció, la dita bonificació s'aplicarà en proporció a la part del consum total que corresponga a cadascun dels dits semestres.
  
Article 3. Variació de les circumstàncies existents l'1 de gener de 2003
  
Les variacions que, respecte a la situació existent el dia 1 de gener de 2003, es produïsquen durant el primer semestre de 2003 en els municipis de la Comunitat Valenciana, comportaran les modificacions oportunes en la relació que es recull en l'annex de la present orde, amb efecte des del dia 1 de juliol de 2003.
  
Disposició final
  
Única. Entrada en vigor
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 7 de febrer de 2003
  
El conseller d'Economia, Hisenda i Ocupació
  
VICENTE RAMBLA MOMPLET
  
ANNEX
  
Relació de municipis de la Comunitat Valenciana els consums d'aigua per a ús domèstic dels quals gaudiran d'una bonificació del 50 por 100 durant el primer semestre de 2003
  
Benimodo